Taxi tref koeie: Dodetal styg verderFoto: Verskaf. Die dodetal in die gru-ongeluk waarin ŉ taxi teen drie koeie gebots het, het gestyg. Maroela Media het vroeër berig vyf mense is ernstig beseer en nege, onder wie drie kinders, is doodgebrand. Joseph Mabuza, woordvoerder van die provinsiale departement van gemeenskapsveiligheid, het gesê ná deeglike ondersoek van die oorskot wat in die taxi aangetref is deur patoloë by die lykshuis is dit duidelik dat daar 11 en nie nege oorledenes is nie. “Dit is vier kinders en sewe volwassenes. Die ondersoek na die saak duur voort omdat die saak nog ontwikkel,” het Mabuza gesê. Pat Ngomane, LUR vir gemeenskapsveiligheid, sekuriteit en skakelwerk in Mpumalanga, het vroeër ŉ beroep op die polisie gedoen om die eienaar van die koeie waarteen ŉ taxi met kerkgangers aan boord gebots het, van strafbare manslag aan te kla. Mabuza het vroeër gesê die voorval het Vrydag omstreeks 22:34 op die Nsumbeni-R538-pad tussen Hazyview en Witrivier plaasgevind. Ngomane het gesê hoewel die polisie steeds die voorval ondersoek, moet die eienaar van die koeie ook aan die pen ry omdat die persoon nie sy of haar vee goed opgepas het nie. “Vee-eienaars het ŉ verantwoordelikheid teenoor hul diere en moenie koeie sonder toesig laat rondloop nie, of hulle moet hulle in veilige plekke hou,” het Ngomane gesê.